CELEX: 52017PC0766
Language: sk
Date: 2017-12-18
Title: Návrh VYKONÁVACIE ROZHODNUTIE RADY o podrobení novej psychoaktívnej látky metyl 2-{[1-(5-fluóropentyl)-1H-indazol-3-karbonyl]amino}-3,3-dimetylbutanoát (5F-MDMB-PINACA) kontrolným opatreniam

EURÓPSKA KOMISIA
            V Bruseli18. 12. 2017
            COM(2017) 766 final
            2017/0346(NLE)
            Návrh
            VYKONÁVACIE ROZHODNUTIE RADY
            o podrobení novej psychoaktívnej látky metyl 2-{[1-(5-fluóropentyl)-1H-indazol-3-karbonyl]amino}-3,3-dimetylbutanoát (5F-MDMB-PINACA) kontrolným opatreniam
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               V rozhodnutí Rady 2005/387/SVV o výmene informácií, hodnotení rizika a kontrole nových psychoaktívnych látok
                  1
                sa stanovuje trojstupňový postup, na základe ktorého môže byť nová psychoaktívna látka podrobená kontrolným opatreniam v celej Únii.
            
            
               Dňa 4. júla 2017 bola v súlade s článkom 5 rozhodnutia Rady 2005/387/SVV vydaná spoločná správa Európskeho monitorovacieho centra pre drogy a drogovú závislosť (EMCDDA) a Europolu. Dňa 15. septembra 2017 Rada na podnet Komisie a siedmich členských štátov a podľa článku 6 ods. 1 uvedeného rozhodnutia Rady požiadala o hodnotenie rizík vyplývajúcich z užívania a výroby novej psychoaktívnej látky metyl 2-{[1-(5-fluóropentyl)-1H-indazol-3-karbonyl]amino}-3,3-dimetylbutanoát (5F-MDMB-PINACA, 5F-ADB) a obchodovania s ňou, zo zapojenia organizovanej trestnej činnosti a možných dôsledkov kontrolných opatrení zavedených v prípade tejto látky.
            
            
               Riziká látky 5F-MDMB-PINACA posudzoval vedecký výbor EMCDDA v súlade s ustanoveniami článku 6 ods. 2, 3 a 4 uvedeného rozhodnutia Rady. Správa o hodnotení rizika bola 14. novembra 2017 predložená Komisii a Rade. Pri hodnotení rizika sa dospelo k týmto hlavným výsledkom:
            
            
               ·Látka 5F-MDMB-PINACA je syntetický kanabinoid. Vykazuje podobné účinky ako THC, ktorý spôsobuje hlavné psychoaktívne účinky kanabisu, avšak s dodatočnou život ohrozujúcou toxicitou. Vysoká účinnosť látky 5F-MDMB-PINACA a vysoký a variabilný obsah tejto látky v zmesiach na fajčenie predstavujú veľké riziko otravy.
            
            
               ·Látka 5F-MDMB-PINACA je dostupná v Európskej únii minimálne od septembra 2014 a bola zistená v 25 členských štátoch. Dva členské štáty nahlásili 28 úmrtí spojených s látkou 5F-MDMB-PINACA. V najmenej 20 prípadoch úmrtia bola látka 5F-MDMB-PINACA príčinou úmrtia alebo k nemu pravdepodobne prispela.
            
            
               Podľa článku 8 ods. 1 rozhodnutia Rady 2005/387/SVV Komisia do šiestich týždňov odo dňa prijatia správy o hodnotení rizika predloží Rade buď podnet na podrobenie novej psychoaktívnej látky kontrolným opatreniam v celej Únii, alebo ak takýto podnet nepovažuje za nevyhnutný, správu, v ktorej objasní svoje stanoviská. Na základe rozsudku Súdneho dvora zo 16. apríla 2015 v spojených veciach C-317/13 a C-679/13 je potrebné pred prijatím aktu na základe článku 8 ods. 1 rozhodnutia Rady 2005/387/SVV konzultovať s Európskym parlamentom.
            
            
               Na základe zistení v správe o hodnotení rizika sa Komisia domnieva, že existujú dôvody na podrobenie tejto látky kontrolným opatreniam v celej Únii. Podľa správy o hodnotení rizika je akútna toxicita látky 5F-MDMB-PINACA taká, že môže vážne poškodiť zdravie jednotlivcov.
            
            
               2.
                     CIEĽ NÁVRHU
            
            
               Cieľom tohto návrhu vykonávacieho rozhodnutia Rady je vyzvať členské štáty, aby látku 5F-MDMB-PINACA podrobili kontrolným opatreniam a trestnoprávnym sankciám stanoveným v ich právnych predpisoch v súlade so záväzkami, ktoré im vyplývajú z Dohovoru Organizácie spojených národov o psychotropných látkach z roku 1971.
            
            
               2017/0346 (NLE)
            
            
               Návrh
            
            
               VYKONÁVACIE ROZHODNUTIE RADY
            
            
               o podrobení novej psychoaktívnej látky metyl 2-{[1-(5-fluóropentyl)-1H-indazol-3-karbonyl]amino}-3,3-dimetylbutanoát (5F-MDMB-PINACA) kontrolným opatreniam
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok
                  2
               , a najmä na jeho článok 8 ods. 3,
            
            
               so zreteľom na návrh Európskej komisie,
            
         
         
            
               so zreteľom na stanovisko Európskeho parlamentu
                  3
               ,
            
            
               keďže:
            
            
               (1)Správa o hodnotení rizika v súvislosti s novou psychoaktívnou látkou metyl 2-{[1-(5-fluóropentyl)-1H-indazol-3-karbonyl]amino}-3,3-dimetylbutanoát (5F-MDMB-PINACA) bola vypracovaná v súlade s článkom 6 rozhodnutia 2005/387/SVV na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť (EMCDDA) a následne bola 14. novembra 2017 predložená Komisii a Rade.
            
            
               (2)Látka 5F-MDMB-PINACA je syntetický kanabinoid. Vykazuje podobné účinky ako THC, ktorý spôsobuje hlavné psychoaktívne účinky kanabisu, avšak s dodatočnou život ohrozujúcou toxicitou. Vysoká účinnosť látky 5F-MDMB-PINACA a vysoký a variabilný obsah tejto látky v zmesiach na fajčenie predstavujú veľké riziko otravy.
            
            
               (3)Látka 5F-MDMB-PINACA je dostupná v Únii minimálne od septembra 2014 a bola zistená v 25 členských štátoch. Vzhľadom na povahu látky 5F-MDMB-PINACA je pravdepodobné, že jej zistenie nie je dostatočne nahlasované, keďže sa v jej prípade zisťovanie nevykonáva bežne. Vo väčšine prípadov bola látka zaistená vo forme rastlinného materiálu a prášku, ale v menšej miere aj ako tekutina, tzv. „blotter“ a v iných nešpecifikovaných fyzikálnych formách. V rámci Európskej únie došlo k zaisteniu rastlinného materiálu vo viac ako 1770 prípadoch.
            
            
               (4)Dva členské štáty nahlásili 28 úmrtí spojených s látkou 5F-MDMB-PINACA. V najmenej 20 prípadoch úmrtia bola látka 5F-MDMB-PINACA príčinou úmrtia alebo k nemu pravdepodobne prispela. Dva členské štáty okrem toho nahlásili 35 akútnych intoxikácií bez smrteľných následkov spojených s látkou 5F-MDMB-PINACA. Vzhľadom na povahu látky 5F-MDMB-PINACA je pravdepodobné, že s ňou spojené prípady intoxikácie bez smrteľných následkov a prípady úmrtia nie sú dostatočne zisťované a nahlasované.
            
            
               (5)Konkrétne informácie o zapojení organizovanej trestnej činnosti do výroby, distribúcie (obchodu) a dodávania látky 5F-MDMB-PINACA v rámci Únie nie sú k dispozícii. Z dostupných údajov vyplýva, že látka 5F-MDMB-PINACA sa vyrába v chemických podnikoch v Číne.
            
            
               (6)Látka 5F-MDMB-PINACA sa obvykle predáva v malých a vo veľkoobchodných množstvách označených ako zmesi na fajčenie „legal-high“ a ako prášok v tzv. head shopoch, ako aj na internete ako „legálna“ náhrada za kanabis. Môže sa predávať aj priamo na trhu s nelegálnymi drogami. Keďže na týchto výrobkoch sa len zriedka uvádza ich zloženie, väčšina užívateľov nebude vedieť, že užívajú syntetické kanabinoidy, konkrétne látku 5F-MDMB-PINACA.
            
            
               (7)Látka 5F-MDMB-PINACA nemá v Únii a zdá sa, že ani inde vo svete, uznávané využitie na účely humánnej alebo veterinárnej medicíny. Nič nenasvedčuje tomu, že by sa látka 5F-MDMB-PINACA dala použiť na akékoľvek iné účely než ako analytický referenčný štandard a vo vedeckom výskume.
            
            
               (8)Zo správy o hodnotení rizika vyplýva, že na mnohé z otázok spojených s látkou 5F-MDMB-PINACA, ktoré vyplývajú z nedostatku údajov o rizikách pre zdravie jednotlivca, rizikách pre verejné zdravie a o spoločenských rizikách, by mohol odpovede poskytnúť ďalší výskum. Dostupné dôkazy a informácie o zdravotných a sociálnych rizikách, ktoré látka predstavuje, poskytujú dostatočný dôvod na to, aby sa látka 5F-MDMB-PINACA podrobila kontrolným opatreniam v celej Únii.
            
            
               (9)Látka 5F-MDMB-PINACA nie je uvedená v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961 alebo podľa Dohovoru Organizácie Spojených národov o psychotropných látkach z roku 1971. Látka je v súčasnosti predmetom hodnotenia v rámci systému OSN a bola posúdená na 39. zasadnutí odborného výboru pre drogovú závislosť Svetovej zdravotníckej organizácie, ktoré sa konalo od 6. do 10. novembra 2017 v Ženeve. To nebráni tomu, aby Únia prijala rozhodnutie podrobiť túto látku kontrolným opatreniam.
            
            
               (10)Keďže 14 členských štátov kontroluje látku 5F-MDMB-PINACA podľa vnútroštátnych právnych predpisov o kontrole drog a štyri členské štáty podľa iných vnútroštátnych predpisov, podrobenie tejto látky kontrolným opatreniam v celej Únii by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami vyplývajúcimi z dostupnosti a užívania tejto látky.
            
            
               (11)V rozhodnutí 2005/387/SVV sa Rade udeľujú vykonávacie právomoci pre prípad výskytu nových psychoaktívnych látok, ktoré zistia a oznámia členské štáty, s cieľom umožniť rýchlu a odbornú reakciu na úrovni Únie vo forme podrobenia týchto látok kontrolným opatreniam v rámci celej Únie. Keďže boli splnené podmienky a postup na uplatnenie týchto vykonávacích právomocí, malo by sa prijať vykonávacie rozhodnutie, ktorým sa látka 5F-MDMB-PINACA podrobí kontrolným opatreniam v rámci celej Únie.
            
            
               (12)Dánsko je viazané rozhodnutím 2005/387/SVV, a preto sa zúčastňuje na prijímaní a uplatňovaní tohto rozhodnutia.
            
            
               (13)Írsko je viazané rozhodnutím 2005/387/SVV, a preto sa zúčastňuje na prijímaní a uplatňovaní tohto rozhodnutia.
            
            
               (14)Spojené kráľovstvo nie je viazané rozhodnutím 2005/387/SVV, a preto sa nezúčastňuje na prijímaní a uplatňovaní tohto rozhodnutia, nie je ním viazané a ani nepodlieha jeho uplatňovaniu,
            
            
               PRIJALA TOTO ROZHODNUTIE:
            
            
               Článok 1
            
            
               Nová psychoaktívna látka metyl 2-{[1-(5-fluóropentyl)-1H-indazol-3-karbonyl]amino}-3,3-dimetylbutanoát (5F-MDMB-PINACA) sa podrobuje kontrolným opatreniam v celej Únii.
            
            
               Článok 2
            
         
         
            
               Členské štáty prijmú v súlade so svojimi vnútroštátnymi právnymi predpismi najneskôr do [jedného roka od dátumu uverejnenia tohto rozhodnutia] potrebné opatrenia na podrobenie novej psychoaktívnej látky uvedenej v článku 1 kontrolným opatreniam a trestnoprávnym sankciám stanoveným na základe ich právnych predpisov v súlade so záväzkami, ktoré im vyplývajú z Dohovoru Organizácie Spojených národov o psychotropných látkach z roku 1971.
            
            
               Článok 3
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
            
            
               Toto rozhodnutie sa uplatňuje v súlade so zmluvami.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 127, 20.5.2005, s. 32.
               
               
                  
                     (2)
                  
                        Ú. v. EÚ L 127, 20.5.2005, s. 32.
               
               
                  
                     (3)
                  
                        Ú. v. EÚ C , , s. .